kardosdrur/scandi-wiki huggingface dataset:
Arno Nielsen

Arno Kaj Nielsen (15. oktober 1914 på Østerbro i København - 23. december 1988 i Herlev) var en dansk fodboldspiller som vandt DM med B.93 i 1934, 1939 og 1942.

Arno Nielsen var den næstældste af fem fodboldspillende brødre. Familien boede i Brumleby, der stødte op til B.93s tidligere fodboldbaner, hvor nu Parken er beliggende. Han spillede 135 kampe for B.93 og scorede i disse 17 mål i perioden 1933-1943.
Han var med til at sikre klubben sine DM-titlen, i 1934, 1939 og 1942 som fløjhalf.

Karrieren sluttede brat, da han i august 1943, var nødt til at flygte til Sverige på grund af jødiske familieforhold. I Sverige kom han med på det såkaldte Flygtninge-landshold sammen med bl.a. Eigil Nielsen (KB), Eyvind Berger (B.93) og Ralf Ginsborg (HIK). Efter ti år i Sverige vendte han tilbage til København i 1953.

Arno Nielsen spillede to A-landskampe og scorede et mål i 1939. Han scorede i sin debutkamp mod Finland.

Arno Nielsens bror Helmut Nielsen var den af brødrene som fik flest kampe på B.93s divisionshold, nemlig 217 og scorede 121 mål i perioden 1939-1954. Han spillede to U-landskampe i 1947).
Svend spillede 139 kampe for klubben i perioden 1947-1961 og spillede 13 A-landskampe.
Den tredje bror, Henry, blev som Arno Nielsen landsholdspiller og spillede seks landskampe. Tre brødre på A-landsholdet er rekord. Den sidste bror Bent kom som de fire andre brødre på B.93’s 1. hold. Sammenlagt har de fem brødre spillet 658 kampe og scoret 230 mål for klubben.

I 1945-1946 var Arno Nielsen træner for Helsingborgs IF og i 1959 blev han træner for B.93, der den sæson var vendt tilbage til 1. division. Trænerjobbet blev ingen succes, de 22 kampe indbragte kun to sejre og to uafgjorte.

Eksterne henvisninger 
 B93s spillerprofiler
 

Fodboldspillere fra Danmark
Fodboldspillere fra B.93
Personer fra København
Det store bogtyveri

Det store bogtyveri er omfattende tyverier fra Det Kongelige Bibliotek i 1970'erne. For at få et overblik over manglerne gennemførtes en omfattende revision af bibliotekets ældre samlinger. Først i 2003-2004 blev tyverierne opklaret: ca. 3.200 bøger til en samlet værdi af mellem 150 og 300 millioner kroner var stjålet gennem ti år af Frede Møller-Kristensen, der 1967-2000 var ansat på biblioteket og 1969-1987 ledede bibliotekets orientalske samling. Størstedelen er siden genfundet, men flere hundrede antikke bind (dvs. bøger og lignende) mangler stadig.

Sagen 
11. september 2003 fik Det Kongelige Bibliotek en opringning fra auktionshuset Christie's i London. Man havde undret sig over indleveringen af en meget kostbar bog, en spansk roman med titlen Propalladia trykt i Napoli 1517. Bogen havde en næsten udvisket bibliotekssignatur: På indersiden af forpermen stod øverst til venstre tallene 18,-36. Hos auktionshuset vidste man, at der kun fandtes et komplet eksemplar af denne bog; og det tilhørte Det Kongelige Bibliotek i København. I telefonen forhørte Christie's sig, om den bog, man stod med, stammede fra biblioteket.

Næste morgen tog to medarbejdere fra biblioteket af sted til London. Det viste sig, at Christie's lå inde med flere bøger indleveret til salg på en kommende auktion, som tilhørte Det Kongelige Bibliotek.

Meget hurtigt blev opklaringen sat i system. Der blev nedsat en arbejdsgruppe, der konverterede det gamle seddelbaserede mangelkatalog til en søgbar database, og med den kunne en håndfuld medarbejdere hurtigt få et overblik over, hvad der manglede i bogsamlingerne. Desuden blev der foretaget ransagninger i Danmark og Tyskland, og flere bibliotekarer arbejdede på Politigården sammen med kriminalfolkene under opklaringsarbejdet.

I alt blev omkring 3.200 bøger stjålne, hvoraf de 1.800 hurtigt blev fundet i familiens kælder. Siden er flere blevet genfundet og bragt tilbage, og i 2005 viste en komplet liste over antikke bind (dvs. bøger og lignende) at man stadig manglede 622, hvoraf lidt mere end  potentielt blev stjålet af Frede Møller-Kristensen (de øvrige er bortkommet på andre måder, f.eks. i forbindelse med evakueringer under krig).

Se også 
 Sagen om stjålne arkivalier

Referencer

Litteratur 
 Lea Korsgaard, Det store bogtyveri, København: Politikens Forlag 2005. .

Eksterne henvisninger 
 Kongelige Kendetegn  – Det Kongelige Biblioteks digitale oversigt over monogrammer, ejermærker og kendetegn på bøger i bibliotekets samlinger
 Manglende bøger  – Det Kongelige Biblioteks mangelliste udarbejdet efter opklaringen af det store bogtyveri

Forbrydelser i Danmark
Tyveri
Poul Nielsen (B93)

Poul Gilbert Leonhard Hans Nielsen (17. juni 1895 i København-12. februar 1970 på Østerbro i København) var en dansk maskinarbejder og fodboldspiller. Han spillede venstre wing i Østerbros Boldklub (1914-1921) og B.93 (1922-1923).

På grund af navnesammenfaldet med Poul ”Tist” Nielsen fik han tildelt øgenavn Den falske Tist.

Poul Nielsen var med som reserve ved OL i 1920 i Antwerpen, hvor Danmark røg ud efter første kamp, hvor man sensationelt tabte 0-1 til Spanien. Den første kamp efter OL-fiaskoen var mod Sverige, her var Poul Nielsen, en af fire debutanter. Danmark vandt kampen som blev spillet i Stockholm, med 2-0. Det blev hans eneste landskamp.

Poul Nielsen skiftede i 1922 fra fælledklubben ØB til naboklubben B.93. I den anden sæsonen i klubben blev han så alvorlig skadet, at han måtte slutte karrieren som 28-årig. Han blev, i divisionskampen mod KB, tacklet af landsholdsspilleren Valdemar Laursen, som blev idømt et års karantæne.

Fodboldspillere fra Danmark
Fodboldspillere fra Østerbros Boldklub
Fodboldspillere fra B.93
Fodboldlandsholdsspillere fra Danmark
Personer fra København
Carl Holten

Carl Holten er navnet på flere personer:

 Carl Holten (arkivar) (1775-1862) – dansk officer og gehejmekabinetsarkivar (Carl Henrik Holten)
 Carl Holten (fysiker) (1818-1886) – dansk fysiker og rektor (Carl Valentin (von) Holten)
 Carl Holten (banebestyrer) (1845-1938) – dansk banebestyrer
 Carl Holten (fabrikant) (1854-1930) – dansk fabrikant og etatsråd (Carl Christopher (von) Holten)
 Carl Holten (virksomhed)
Ward (valgkreds)

En ward er i en del lande en mindre administrativ enhed, hvormed normalt sigtes til et mindre valgdistrikt inden for eksempelvis en by, en kommune eller et andet større distrikt. Man finder denne type af administrative enheder især i en del engelsk sprogede lande som Australien, Canada, New Zealand, Storbritannien, Sydafrika, Tanzania (hvor tillige bruges betegnelsen shehia) og USA.

Valgkredse
Karl Etzel

Karl (von) Etzel (født 6. januar 1812 i Stuttgart, død 2. maj 1865), var en tysk jernbaneingeniør.

Efter at have uddannet sig som arkitekt gik Etzel 1835 til Paris, hvor han snart blev knyttet til jernbaneanlægget til Saint Germain under Benoît Clapeyrons ledelse, og efter en studierejse til England, til Versaillesbanen. År 1838 vendte han hjem til Württemberg, men snart efter gik han til Wien, hvor han sammen med Ludwig Förster virkede som arkitekt i nogle år.
 
År 1843 indtrådte Etzel i den württembergske statstjeneste og projekterede og udførte det første jernbanenet her, og 1852 kaldtes han til Basel, hvor han overtog ledelsen af det schweiziske centralbaneselskabs anlæg med dets mange broer, tunneller (Sillbroen i Sankt Gallen, Aarebroerne ved Olten og Bern, Haunsteintunnelen). Herefter kaldtes han til Wien for som direktør at lede sydbaneselskabets anlæg, hvor han foruden mange andre jernbaner projekterede og byggede Brennerbanen, hvis fuldendelse han dog ikke oplevede. Etzel var foruden sin betydelige tekniske dygtighed i besiddelse af et stort organisationstalent.

Kilder 
 

Ingeniører fra Tyskland
Arkitekter fra Tyskland
Tyskere i 1800-tallet
Jernbanefolk
Personer fra Stuttgart
Glas (flertydig)

Glas har flere betydninger:

 Glas – et materiale, der anvendes til f.eks. ruder til vinduer og drikkeglas
 Drikkeglas - den entydige betegnelse for et bæger, lavet af materialet glas
 Glas (maritimt) – maritim tidsangivelse
 Glas (dokumentarfilm fra 1948) – dansk dokumentarfilm fra 1948 af Per B. Holst
 Glas (dokumentarfilm fra 1959) – dansk virksomhedsfilm fra 1959 af Ole Berggreen
 Glas (film) – dansk kortfilm fra 2007 instrueret af Marie Schultz
Ove Andersen (fodboldspiller)

Ove Andersen (født 30. juni 1937 i København) er en dansk tidligere fodboldlandsholdsspiller.

Ove Andersen spillede hele sin karriere i Brønshøj Boldklub, hvor han debuterede på klubbens divisionshold allerede som 17-årig. Han nåede at spille 128 kampe for klubben og score 84 mål.

I 1955 debuterede han på landsholdet, som Brønshøj Boldklubs første A-landsholdsspiller, i en kamp mod Island. Han var da kun 18 år og tre dage, hvilket gjorde ham til den på det tidspunkt yngste landsholdsdebutant. Dette er senere kun overgået af Harald Nielsen, Michael Laudrup og Christian Eriksen.

Ove Andersens karriere bar præg af en alvorlig knæskade, som han pådrog sig i en ungdomslandskamp mod England i 1956. Da havde han nået at spille ti kampe på A-landsholdet, og først 9 år senere fik han sine sidste to af i alt 12 landskampe. Det blev til i alt fem landsholdsmål.

Desuden spillede han en enkelt B-landskamp, to U21-landskampe og en U19-landskamp.

Referencer

Eksterne henvisninger 
 
 www.haslund.info - A-landsholdspillere - Ove Andersen 

Personer fra København
Fodboldlandsholdsspillere fra Danmark
Fodboldspillere fra Brønshøj Boldklub
Årets fund i dansk idræt
Acetazolamid

Acetazolamid (handelsnavn: Diamox) bruges til forebyggelse af højdesyge samt behandling af forhøjet tryk i øjnene som grøn stær (glaukom) og i meget sjældne tilfælde ved epileptiske anfald, der viser sig ved bevidsthedstab.

Referencer

Eksterne henvisninger 
 Dansk indlægsseddel for Diamox, Goldshield

Lægemidler tilhørende øjne og ører
Vanity sizing

Vanity sizing, et amerikansk udtryk anvendt i forbindelse kvinder og mænds forfængelighed ved størrelser i tøjvalg.

Fænomenet forekommer i sammenhæng med klæders nominelle størrelse, specielt i lande hvor disse mål ikke er standardiseret.

Vanity sizing er reelt et snydeudtryk, som anvendes over for personer, som gennem årene tager på i vægt, hvilket fra tøjfabrikanternes side udnyttes  ved at producere tidligere mærkninger og størrelser i overmål.
 
Det vil eksempevis være en bukse-størrelse, som er mærket med en størrelse large, men størrelsesmæssigt bliver forøget, men alligevel fastholder den gamle mærkning large selvom der er tale om størrelse x-large.

Pågældende person, som har erhvervet et tøjprodukt, kan derfor stadig fastholde, at samme størrelse i beklædning stadig anvendes trods angivelig vægtforøgelse.

Eksterne henvisninger og kilder
The Myth of Vanity Sizing

Psykologi
Mode
Stephen Wiltshire

Stephen Wiltshire (MBE, Hon.FSAI. (24. april 1974 i London i England) er en arkitektonisk kunstner som er diagnostiseret med autisme og savant-syndromet.

Wiltshire er mest kendt for hans enestående evne til at tegne et helt nøjagtigt billede af et landskab efter at have set det i kort tid. Han studerede billedkunst og tegning ved City and Guilds Art College. Hans mange værker er populære over hele verden. Wiltshire var stum, og som treårig blev han diagnostiseret som autist. Samme år døde hans far i en motorcykelulykke. Fem år gammel blev Stephen sendt til Queensmill School i London, hvor han udtrykte interesse for tegning og maleri.

Karriere 

Wiltshire begyndte at kommunikere gennem sin kunst. I en alder af otte år, begyndte han at tegne imaginære bylandskaber og biler. Hans lærere opmuntrede ham, og med deres hjælp lærte Wiltshire at tale i en alder af fem år. I 1987 blev Wiltshire del af et BBC-program med titlen The Foolish Wise Ones. En samling af hans tegninger og malerier blev udgivet samme år.

Fra 1995 til Wiltshire dimiterede i 1998, deltog han på City and Guilds of London Art School i Lambeth i Sydlondon. Efter at have været på korte helikopterture over byer har han tegnet Rom, Hongkong, Frankfurt, Madrid, Dubai, Jerusalem og London på enorme lærreder, efter kun at have set byerne ovenfra i kort tid.

I 2006 blev Stephen Wiltshire udnævnt til medlem af Order of the British Empire for sin indsats for britisk kunst. I september 2006 åbnede Stephen sit eget galleri i Royal Opera Arcade på Pall Mall i London. Den 15. februar 2008, blev han af ABC News tildelt titelen Person of the Week. Stephens værker har vært genstand for mange tv-dokumentarer i årenes løb. Neurologen Oliver Sacks skriver om ham i sin bog i kapitelet "vidunderbarn". Wiltshire har selv publiceret flere bøger og den tredje af hans bøger Floating Cities kom på Sunday Times' liste over bestsellere.

I juli 2009 blev Wiltshire udnævnt til ambassadør for Children's Art Day i Storbritannien. Hans værker er nu populære over hele verden. Hans seneste projekter omfattede Sydney, og under hans besøg hos Bermuda National Gallery slog salget af hans tegninger af Hamilton City alle  prisrekorder på en auktion.

Kildehenvisninger

Eksterne henvisninger 

Personer fra London
Personer med autisme
Kunstnere fra England
Tegnere fra England
Personer tildelt Member of the Order of the British Empire
Regionmuseet Kristianstad

Regionmuseet Kristianstad er et regionalt museum for Skåne i det sydligste Sverige med ansvar for hele lenet med undtagelse af Malmö og Helsingborg. Det omfatter bygningspleje, arkæologi og offentlig virksomhed som udstillinger. Museet er hovedsaglig lokaliseret i det gamle Tyghuset ved Stora Torg i Kristianstad, men har også lokaler i Lund. Museet hed til 1997 Kristianstads länsmuseum og var länsmuseum for Kristianstads län. Fra 2001 er Barbro Mellander chef for museet.

Under Regionmuseet sorterer Filmmuseet, Kristianstads Jernbanemuseum (Jernbanemuseet), Kristianstads konsthall samt Åhus museum, som ligger i Åhus og har åbent om sommeren.

Eksterne henvisninger 

Officiel hjemmeside 

Museer i Sverige
Skåne län
Bo Ralph

Bo Ralph (født 4. oktober 1945 i Göteborg i Sverige) er en svensk sprogforsker, professor i nordiske sprog og medlem af Svenska Akademien.

Efter sin kandidateksamen i filosofi i 1969 og videre forskning i fonologi, som ledte til afhandlingen Phonological differentiation, Studies in Nordic Language History, promoveredes Ralph til ph.d. i 1975 og blev docent 1977. Han arbejdede længe sammen med Sture Allén i projektet Lexikalisk databas på instituttet for sprogvidenskablig databehandling (sprogdata) ved Göteborgs Universitet (og frembragte Svensk ordbok, der udkom 1986). Ralph var professor ved instituttet for nordiske sprog ved Stockholms Universitet 1982–1984 og derefter ved Göteborgs Universitet. Han har især virket indenfor emnet leksikografi.

I 1999 blev Ralph valgt til Det Norske Videnskaps-Akademi og den 15. april 1999 blev han valgt til Svenska Akademien for at efterfølge Torgny T:son Segerstedt i stol nummer to. Ralph intrådte i Svenska Akademien den 20. december 1999. Siden 2004 er han også medlem af Agder Vitenskapsakademi med sæde i Kristiansand i Norge.

Kildehenvisninger

Eksterne henvisninger 
Jan Arnalds biografi over Bo Ralph på Svenska Akademiens hjemmeside 

Personer fra Göteborg
Lingvister fra Sverige
Medlemmer af Svenska Akademien
Medlemmer af Det Norske Videnskaps-Akademi
Ansatte ved Göteborgs Universitet
Ansatte ved Stockholms Universitet
Glaspustning

Glaspustning er en teknik som hovedsagelig benyttes til at fremstille glaskunst. En person der arbejder med glasfremstilling kaldes ofte for en glaspuster, fagfolk ville aldrig bruge det ord, det hedder en glasmager.  Almindelige drikkeglas og lignende fremstilles enten maskinelt eller gennem formblæsning. Eksperter hævder at glas blev fremstillet for første gang i Syrien omkring 5.000 år f.Kr. Brugen af glasmasse var dengang begrænset til at "glasere" genstande af sten og ler.

Råmaterialet i glas består af sand (59 procent), soda (18 procent), dolomit (15 procent), kalksten (4 procent), nefelin (3 procent) og sulfat (1 procent). Forholdet mellem de forskellige bestanddele varierer, afhængig af hvad glasset skal benyttes til og hvorvidt det skal være letflydende eller "koldt", det vil sige langsomtflydende og lettere at bearbejde. Ved fremstilling af farvet glas kan man også tilsætte forskellige metaloxider eller andre kemikalier som fosfat, selen eller guld.

Eksterne henvisninger 

Håndværk
Pustning
La Santísima Trinidad de Paraná

La Santisima Trinidad de Paraná (Den Hellige Treenighed af Paraná) er en gammel jesuitisk missionsstation i Paraguay. Den er en af mange små kolonier, kaldet "reducciones", som blev grundlagt af jesuitmissionærer i forskellige dele af Sydamerika i 1600 - og 1700 tallet. Disse landsbyer blev bygget som miniature bystater og integrerede oprindelige folk med kristne værdier.

La Santisima Trinidad de Paraná, ofte af lokalbefolkningen kaldt "ruinerne i Trinidad", var en af de sidste af disse jesuitbyer. Den er også den nemmeste at nå og derfor også den mest besøgte. Trinidad, som ligger nær byen Encarnacion, blev grundlagt i 1706 og var en selvstændig by komplet med et centralt torv, en stor kirke, en skole, et par forretninger, et museum og boliger til den lokale indianske befolkning.

Nedgangen af jesuitternes indflydelse i regionen førte til, at Trinidad blev opgivet, og resterne blev overladt til forfald. La Santisima Trinidad de Paraná er senere blevet restaureret og blev sammen Jesus Tavarangue missionstationen i 1993 optaget på UNESCOs Verdensarvsliste.

Eksterne links
 UNESCO World Heritage Centre - Jesuit Missions of La Santisima Trinidad de Parana and Jesus de Tavarangue

Verdensarvsområder i Paraguay
Jesuiterordenen
Ząbrowo (Stare Pole)

Ząbrowo (tysk: Sommerau) er en landsby i det nordlige Polen i voivodskabet Pommern i distriktet Malbork. Landsbyen har 423 indbyggere.

Byer i Polen
Ludvig 2. af Hessen og ved Rhinen

Storhertug Ludvig 2. af Hessen (; født 26. december 1777, død 16. juni 1848) var storhertug af Hessen og ved Rhinen fra 1830 til 1848.

Ludvig var søn af storhertug Ludvig 1. af Hessen og ved Rhinen og Louise af Hessen-Darmstadt. Han tiltrådte som storhertug ved sin fars død i 1830. Han abdicerede den 5. marts 1848 som følge af den tyske Martsrevolution.

Ægteskab og børn 
Ludvig var gift med sin kusine Vilhelmine af Baden, der var datter af arveprins Karl Ludvig af Baden. De fik følgende børn:

 Ludvig 3. (1806-1877), storhertug af Hessen 1848-1877.
 Karl (1809-1877), gift 1836 med Prinsesse Elisabeth af Preussen
 Elisabeth (1821-1826)
 Alexander (1823-1888), stamfader til fyrsterne af Battenberg
 Marie (1824-1880), gift 1841 med Alexander 2. af Rusland

Se også 
 Liste over regenter over Hessen

Kilder

Eksterne links

Huset Hessen-Darmstadt
Storhertuger af Hessen
Personer fra Darmstadt
Aino Taube

Aino Taube (11. juli 1912 i Espergærde – 3. juni 1990 i Stockholm) var en svensk skuespillerinde. Taube spillede med i 35 svenske film mellem 1931 og 1976.

Udvalgt filmografi 
 1978 - Hedebyborna
 1976 - Ansikte mot ansikte
 1971 - Beröringen
 1969 - Fadern
 1957 - Gäst i eget hus
 1952 - Kvinnors väntan
 1946 – Åsa-Hanna
 1943 - Tåg 56
 1940 - Med livet som insats
 1940 - Alle man på post
 1937 – Lajla
 1937 - Sara lär sig folkvett
 1934 – Sången om den eldröda blomman
 1933 - Augustas lilla felsteg
 1933 - Fridolf i lejonkulan
 1931 - Skepparkärlek

Eksterne henvisninger 
 

Skuespillere fra Sverige
Luca Brecel

Luca Brecel (født 8. marts 1995 i Dilsen-Stokkem) er en professionel belgisk snookerspiller, der anses for et af de største talenter inden for snooker, da han blandt andet er den yngste spiller til nogensinde at kvalificere sig til VM i snooker.

Eksterne henvisninger 

 Officiel hjemmeside 
 Engelsk hjemmeside

Referencer 

Snookerspillere
Sportsfolk fra Belgien
Grimmareds kirke

Grimmareds kirke er en kirkebygning i Gøteborgs stift i Sverige.

Kirkebygningen 
Stenkirken består af et rektangulært langhus med tresidigt korparti, et sakristi mod nord og et tårn mod vest. Det oprindelige kor blev i 1803 erstattet af et korparti i samme bredde som langhuset.
Tårnet opførtes i 1813. Kirken er hvidpudset.

Kilder og information

Litteratur 
 Våra kyrkor, sidan 539, Klarkullens förlag, Västervik, 1990,

Internet 
 Uppgifter från Riksantikvarieämbetets byggnadsregister, Markus Dahlberg 1995-09-13 (Frit materiale, hvor informationerne til denne artikel delvis er hentet)
 Kungsäters information om kirken
 Bebyggelseregistret

Kirker i Hallands län
Spids spydmos

Spids spydmos (Calliergonella cuspidata) er et almindeligt mos i Danmark, oftest på fugtige steder. Det er let kendeligt på sine næsten stikkende skudspidser.

Spids spydmos vokser i skinnende grønne-brunlige puder og har rødbrun stængel, der er mere eller mindre regelmæssigt forgrenet. Bladene er ægformede og hvælvede med en meget kort spids. Ribben er kort og dobbelt. Sporehuse er almindelige.

Kilder 
 Andersen, A.G. et al. Den danske mosflora. I. Bladmosser, 1976, Gyldendal, .

Eksterne henvisninger 

Hypnaceae
Planter i Danmark
Honda FR-V

Honda FR-V var en sekspersoners kompakt MPV fra den japanske bilfabrikant Honda.

Bilen kom på markedet med benzinmotorer den 15. januar 2005. Den 1. juni 2005 introducerede Honda en dieselmodel af FR-V. Salget af dieselversionen begyndte i sommeren samme år.

I januar 2007 fik modellen et facelift, som medførte optiske modifikationer og en ny benzinmotor.

FR-V udgik af produktion i efteråret 2009, men fik ingen efterfølger.

Motorer 
Honda solgte FR-V med tre forskellige motorvarianter, en 1,7 VTEC med 92 kW (125 hk), 2,0 VTEC med 110 kW (150 hk) og dieselmotoren 2,2 CTDi med 103 kW (140 hk). Sidstnævnte vandt prisen "Engine of the Year award 2005" i klassen fra 2,0 til 2,5 liters slagvolume. Siden faceliftet i januar 2007 fandtes kun dieselmotoren, nu med partikelfilter, i programmet, mens begge benzinmotorerne blev erstattet af en 1,8-liters VTEC-motor med 103 kW (140 hk), som også kom til indsats i Honda Civic. Alle motorer opfylder Euro4-normen og er firecylindrede rækkemotorer.

Udstyr 
Ud over basisudstyret med navnet Trend fås også modellerne Comfort og Executive.

Honda havde med denne model kopieret Fiat Multiplas indretning (3+3 sæder). Det midterste sæde kunne skydes bagud, og bagsæderne kan med et håndtag klappes frem og sænkes ned i gulvet. Bilen var som standard udstyret med automatisk klimaanlæg og cd-afspiller.

Sikkerhedsudstyr 
Ligesom næsten alle andre biler i sin klasse og tid var FR-V standardudstyret med totrins frontairbags og selestrammere med selekraftbegrænsere til forsædepassagererne, ABS og det elektroniske stabilitetsprogram VSA med elektronisk bremsekraftfordeling og trepunktssikkerhedsseler.

Derudover havde bilen gardinairbags i hele sin længde, Isofix-system på det midterste forsæde og de yderste bagsæder samt bremseassistent.

Kilder

Eksterne henvisninger 

FR-V
Kompakte MPV'er
Forhjulstrukne biler
Biler introduceret i 2005
Biler fra 2000'erne
Poul O. Hansen

Poul Oluf Hansen, (24. juni 1918 i København-6. maj 2001 i Lyngby) var en dansk fodboldspiller.

Poul O. Hansen debuterede for B.93 som 18-årig i 1937 i mod AB, hvor han erstattede Kaj Uldaler, der var skadet. Der var spillet under et minut, da han scorede til 1-0. AB udlignede på straffespark, men inden pausen scorede han endnu et mål. B.93 vandt kampen 4-2.

Poul O. Hansen afgjorde da B.93 i 1941 vandt KBU-pokalfinalen over KB. Efter 10 minutter scorede han kampens eneste mål. Han var også med til at vinde DM i 1942. I DM-finalen blev AB blev besejret med 3-2. Han var dog var ikke med i finalen, han var blevet sat af til fordel for hans storebror Kaj Hansen, der havde været skadet. Poul O. havde med 12 mål i sæsonens 13 kampe er stor andel i guldet.
Han spillede 53 kampe for B.93 og scorede 31 mål i perioden 1937-1942, men var under karrieren ofte skadet.

Poul O. Hansen var i 40 år bademester på badeanstalten Sjællandsgade Bad på Nørrebro i København.

Eksterne henvisninger 
 B93s spillerprofiler

Fodboldspillere fra B.93
Fodboldspillere fra Danmark
Personer fra København